CELEX: 52022PC0113
Language: lt
Date: 2022-03-17
Title: Pasiūlymas EUROPOS PARLAMENTO IR TARYBOS REGLAMENTAS kuriuo dėl Komisijos įgaliojimų priimti deleguotuosius aktus pratęsimo iš dalies keičiamas Reglamentas (ES) 2016/1628

EUROPOS KOMISIJA
            Briuselis, 2022 03 17
            COM(2022) 113 final
            2022/0080(COD)
            
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo dėl Komisijos įgaliojimų priimti deleguotuosius aktus pratęsimo iš dalies keičiamas Reglamentas (ES) 2016/1628
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Reglamente (ES) 2016/1628 nustatyta, kad įgaliojimai priimti deleguotuosius aktus Komisijai suteikiami tik penkerių metų laikotarpiui, kuris baigėsi 2021 m. spalio 6 d. Kadangi toliau reikia atnaujinti tipo patvirtinimą reglamentuojančių teisės aktų nuostatas atsižvelgiant į technikos pažangą arba, vadovaujantis įgaliojimais, padaryti kitus pakeitimus, pasiūlymo projekte iš dalies keičiama Reglamento (ES) 2016/1628 55 straipsnio 2 dalis siekiant suteikti įgaliojimus dar penkeriems metams numatant savaiminio jų pratęsimo galimybę.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Sutarties dėl Europos Sąjungos veikimo 114 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Subsidiarumo principas taikomas, nes pasiūlymas nepriklauso išimtinei Sąjungos kompetencijai.
               
               
                  Kadangi pasiūlymu iš dalies keičiami galiojantys ES teisės aktai, šiuos klausimus veiksmingai spręsti gali tik ES. Be to, politikos tikslų valstybės narės savo veiksmais negali deramai pasiekti. Europos Sąjungos veiksmai yra būtini siekiant išvengti kliūčių bendrajai rinkai, visų pirma NKJM variklių srityje, ir dėl tarptautinio oro taršos pobūdžio. 
               
               
                  Todėl pasiūlymas atitinka subsidiarumo principą.
               
            
            
               •Proporcingumo principas
            
            
               
                  Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus tuo pačiu išlaikant aukštą visuomenės saugos ir aplinkosaugos lygį. 
               
            
            
               •Priemonės pasirinkimas
            
            
               
                  Reglamentas, kuriuo keičiamas reglamentas.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Prie šio pasiūlymo nepridėtas atskiras poveikio vertinimas, nes jau atliktas Reglamento (ES) 2016/1628 poveikio vertinimas. Šiuo pasiūlymu tas reglamentas iš esmės nekeičiamas ir juo susijusioms šalims nenustatoma naujų įpareigojimų. Juo siekiama išplėsti Komisijos įgaliojimus atnaujinti tam tikrus elementus atsižvelgiant į technikos pažangą ir padaryti kitus reikiamus pakeitimus, susijusius su šiais įgaliojimais.
            
            
               4.POVEIKIS BIUDŽETUI
            
            
               Pasiūlymas neturi poveikio ES institucijų biudžetui. 
            
         
         
            
               2022/0080 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo dėl Komisijos įgaliojimų priimti deleguotuosius aktus pratęsimo iš dalies keičiamas Reglamentas (ES) 2016/1628
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 114 straipsnį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  1
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)Europos Parlamento ir Tarybos reglamentu (ES) 2016/1628
                  2
                nustatytos tik pagrindinės nuostatos dėl dujinių ir kietųjų dalelių teršalų išmetimo ir ne keliais judančių mechanizmų vidaus degimo variklių tipo patvirtinimo ir Komisijai suteikti įgaliojimai deleguotuosiuose ir įgyvendinimo aktuose nustatyti technines specifikacijas. To reglamento 55 straipsnio 2 dalimi Komisijai šie įgaliojimai priimti deleguotuosius aktus suteikti  ribotam penkerių metų laikotarpiui, kuris pasibaigė 2021 m. spalio 6 d. atsižvelgiant į technikos pažangą reikia atnaujinti tipo patvirtinimo teisės aktų elementus arba padaryti kitus su tais įgaliojimais susijusius pakeitimus, įskaitant deleguotojo akto, kuriuo nustatomi vidaus degimo variklių, įrengtų ne keliais judančiuose mechanizmuose, eksploatacijos stebėsenos reikalavimai, todėl Komisijai turėtų būti suteikti įgaliojimai priimti deleguotuosius aktus, numatant galimybę juos pratęsti;
            
            
               (2)todėl Reglamentas (ES) 2016/1628 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2016/1628 55 straipsnio 2 dalis pakeičiama taip: 
            
            
               „2. 19 straipsnio 2 dalyje, 24 straipsnio 11 dalyje, 25 straipsnio 4 dalyje, 26 straipsnio 6 dalyje, 34 straipsnio 9 dalyje, 42 straipsnio 4 dalyje, 43 straipsnio 5 dalyje ir 48 straipsnyje nurodyti įgaliojimai priimti deleguotuosius aktus Komisijai suteikiami dešimties metų laikotarpiui nuo 2016 m. spalio 6 d. Ne vėliau kaip 2026 m. sausio 6 d., likus ne mažiau kaip devyniems mėnesiams iki kiekvieno penkerių metų laikotarpio pabaigos, Komisija parengia naudojimosi deleguotaisiais įgaliojimais ataskaitą. Deleguotieji įgaliojimai savaime pratęsiami penkerių metų laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.“
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL C , , p. .
               
               
                  
                     (2)
                  
                        2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama ir panaikinama Direktyva 97/68/EB (OL L 252, 2016 9 16, p. 53).